Worcester F 80 Distinctiones

107 Lauat nos Christus

Lauat nos Christus multipliciter. Primo per suam operacionem effectiue sicut sol purgat nebulas et densat lutum sub sua lutositate, Psal. [50:4]: *Am plius laua me ab* iniquitatibus meis. Joan. 13[:8]: Nisi *lauero te, non habebis partem mecum*.

Secundo per suam passionem meritorie, sicut medicus purgat humores suis medicalibus, modo sudore, modo municione, modo vnctione, modo pocione, modo dieta. Sic Christus sudauit sanguinem, munitus fuit non lanceola, sed lancea et grossis clauis, pocionatus felle, dietatus ieiunio et sic nos saluauit Christus, si nos voluerimus vti sacramentis quibus virtutem sua passio dedit, Apo. 1[:5]: *Dilexit nos, et lauit nos a peccatis nostris in sanguine suo*. Sed heu quia multi cicius currunt ad fetorem peccatorem quam ad virtutem sacramentorum, cicius ad lutum quam ad flores, 2 Pet. 2[:22]: *Canis reuersus ad vomitum*, *sus lota* sua *in volutabro*.

¶ Tercio per gratiam Spiritus Sancti formatis sicut ignis purgat metallum,

/fol. 250vb/

hysopus pulmonem inflatum, Psal. [50:9]: *Asperges me*, Domine, *hysopo*, etc. Sed heu quia [Eccle. 9:1]: *nescit homo vtrum amore dignus sit an odio*. Prou. 30[:12]: *Generatio que sibi munda videtur, et non est lota a sordibus suis*. Exemplum de simia et speculo.

¶ Quarto valet ad ablucionem peccati humiliatio ipsius impii. Nam actus accitiorum sunt in paciente dispositio sicut puer lutosus plorat et orat vt lauetur, Psal. [6:7]: *Lauabo per singulas noctes*, per singula peccata, *lectum meum*, id est, conscienciam. [4] Reg. 5[:10]: Descende *lauare septies in Jordane*. Ysai. [1:16]: *Lauamini, mundi estote*, et hec mundicia sic adepta debet esse proprie, Can. 5[:3]: *Laui pedes meos, quomodo*, etc. Eccli. 34[:30]: *Qui baptizatur a[[1]](#footnote-1) mortuo, et iterum[[2]](#footnote-2) tangit*[[3]](#footnote-3) moritum, *quid* prodest *lauatio* eius.

¶ Item nota quod lauatio fit quatuor de causis. Primo ad delementum feditatis, ideo lauantur vasa polluta, Gen. 18[:4-5]: Lauentur *pedes vestros*, id est, affecciones a fetore peccati, *et requiescite sub arbore* isto, scilicet, crucis desistendo a peccatis. *Ponamque buccellam panis*, id est, exemplum boni, *et confortate cor vestrum*, in gracia Dei, et *postea transibitis*, in gloriam celi. Ysai. 1[:16]: *Lauamini*, et *mundi estote*, etc. Exemplum de cicoma que lauit se.[[4]](#footnote-4) Secundo ad augmentum formositatis, sic tela noua lauatur vt fiat candidior, Psal. [25:6]: *Lauabo inter innocentes manus meas*. Exemplum in Judith 10[:3]: Quomodo *lauit* se *et vnxit* et cernit in pulchritudinem. Tercio in officium et exemplum humilitatis, Joan 13[:14]: *Si ego lavi pedes vestros, Dominus*, etc. Exemplum in Abigail, 1 Reg. 25[:41]: *Famula tua sit in ancillam, ut lavet pedes.* Quarto in meritum beatitudinis, Apo. 22[:14]: *Beati, qui lauant stolas suas*, id est, longitudinem vite sue, *in sanguine Agni*, id est, in fide et virtute passionis, etc. *et per portas*, id est, per exempla sanctorum, *intrent ciuitatem*. Jer. 4[:14]: *Laua a malicia cor tuum,* vt exemplum in Petro cui dixit Dominus, Joan. 13[:8-9]: *Si non lauero te, non habebis partem mecum*. Et respondit *Petrus,* *Non tantum pedes*, affectionis, *sed et manus*, operacionis, *et caput*, intencionis. Ut sic sit

/Fol. 251ra/

munda affectio, meritoria operatio, recta intentio. Iudic. 19[:21]: *Postquam laverunt pedes suos, recepit eos in convivium* suum.

1. a ] Lambeth *corr.* qui F 80. [↑](#footnote-ref-1)
2. iterum ] Lambeth *corr.* circum F 80. [↑](#footnote-ref-2)
3. tangit ] *add.* ~~toe~~. [↑](#footnote-ref-3)
4. se ] Lambeth *om.* F 80. [↑](#footnote-ref-4)